**Ministru kabineta noteikumu projekta**

**“Grozījumi Ministru kabineta 2020. gada 9. jūnija noteikumos Nr. 360 “**[**Epidemioloģiskās drošības pasākumi Covid-19 infekcijas izplatības ierobežošanai**](https://likumi.lv/ta/id/315304-epidemiologiskas-drosibas-pasakumi-covid-19-infekcijas-izplatibas-ierobezosanai)**”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” (turpmāk - Noteikumu projekts) mērķis ir veikt precizējumus un papildinājumus vairākiem līdz šim noteiktiem ierobežojumiem un prasībām Covid-19 izplatības ierobežošanai, lai mazinātu neskaidrības par to izpildi un uzlabotu to ieviešanu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pamatojoties uz Epidemioloģiskās drošības likuma3. panta otro daļu, 14. panta pirmās daļas 5. punktu, 19. panta pirmo un 2.1 daļu, 19.1 pantu, 39. panta pirmo un otro daļu un Covid-19 infekcijas izplatības pārvaldības likuma 4. panta 1., 2., 3., 4., 5., 6., 7., 8., 11., 12.,13. , 14. un 16. punktu un 6.1 panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķi ir:   1. veikt precizējumu Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” (turpmāk - noteikumi Nr.360) nosakot konkrēti, ko var izmantot par mutes un deguna aizsegiem, kā arī nosakot cilvēku grupas, kas var nelietot mutes un deguna aizsegus; 2. veikt precizējumu noteikumos Nr.360, paredzot to, ka mutes un deguna aizsegus sabiedriskās vietās lieto iekštelpās; 3. papildināt noteikumus Nr.360 ar nosacījumu, ka, ja tiek konstatēts Covid-19 infekcijas perēklis, izglītības iestādes atbildīgā persona iesaistās Slimību un profilakses kontroles centra (turpmāk – SPKC) noteikto pretepidēmijas pasākumu veikšanā, tai skaitā informē noteiktās kontakpersonas vai viņu likumiskos pārstāvjus par nepieciešamību atrasties mājas karantīnā; 4. veikt precizējumus noteikumos Nr.360, nosakot to, ka interešu izglītības nodarbības var notikt gan attālināti, gan individuāli vai piedaloties vienas mājsaimniecības locekļiem; 5. papildināt noteikumus Nr.360 ar nosacījumu, ka personas ar apstiprinātu Covid-19 diagnozi var doties uz savu mītnes zemi, izmantojot personīgo vai specializēto transporta līdzekli; 6. precizēt noteikumus Nr.360, paredzot to, ka izziņu par to, ka persona ir pārslimojusi Covid-19 un persona var neievērot pašizolāciju, var izsniegt ne tikai ģimenes ārsts, bet jebkurš ārsts, kas izvērtējis pacienta slimības vēsturi, kā arī šis nosacījums attiecas uz personām, kas Covid-19 pārslimojušas pēdējo 6 mēnešu laikā; 7. precizēt noteikumus Nr.360 paredzot to, ka pašizolāciju var neievērot transplantoloģijas speciālisti, kas šķērso Latvijas robežu, lai operatīvi paņemtu un nogādātu ārstniecības iestādē nepieciešamo transplantantu. Kā arī pašizolāciju var neievērot speciālisti, kas ir Eiropas Savienības dalībvalstu pilsoņi un pastāvīgie iedzīvotāji, kuri Latvijā ir ieradušies pēc klīnisko universitāšu slimnīcu uzaicinājuma, lai sniegtu akūti nepieciešamas konsultācijas; 8. precizēt noteikumus Nr.360 paredzot to, ka pašizolāciju var ievērot ne tikai personas, kas Latvijā ieradušās bēru organizēšanai vai dalībai bērēs, šķērsojot sauszemes robežu, bet jebkura persona, kas ieradusies Latvijā ar šādu mērķi.   **1.** Ņemot vērā to, ka sabiedrībai ir neskaidrības par to, kas var tikt izmantots kā mutes un deguna aizsegs, ir nepieciešams precizēt noteikumus Nr.360, norādot, ka par mutes un deguna aizsegu var lietot tikai medicīniskās, nemedicīniskās sejas maskas vai sejas vairogus.  Pasaules veselības organizācijas (turpmāk tekstā – PVO) rekomendācijās[[1]](#footnote-2) ir minēti nosacījumi, kam ir jāatbilst mutes un deguna aizsegam. Sejas aizsegam jābūt tādam, kas cieši pieguļ sejai, kuru var viegli nomainīt, ja tas ir piesārņots vai kļuvis netīrs, nepiesārņojot rokas, aizsegam jābūt izgatavotam no tāda materiāla, ko var mazgāt 60oC temperatūrā, lai iznīcinātu iespējamo piesārņojumu ar mikroorganismiem, kā arī tam ir jānodrošina pietiekama elpošanas ceļu pilienu aizture, tajā pat laikā nodrošinot brīvu elpošanu. Šādus nosacījumus nevar nodrošināt ar šallēm, lakatiņiem vai citiem pielāgotiem aizsegiem, jo tie nepieguļ cieši sejai, tos nav iespējams nomainīt ērti, nepiesārņojot rokas, kā arī šos izstrādājumus ne vienmēr var mazgāt 60oC temperatūrā un ņemot vērā materiālus, no kā parasti izgatavo šalles un lakatiņus, tie nenodrošina pietiekamu elpceļu pielienu aizturi. Pilnībā šādiem nosacījumiem atbilst medicīniskās sejas maskas, kas ir sertificētas. Kā arī nepieciešamo aizsardzību var nodrošināt izmantojot pareizi izgatavotu nemedicīnisko masku, kas ir izgatavota no vismaz trīs kārtām atbilstoša materiāla (kokvilna, neilons utml.) un kurai ir saites tās fiksēšanai aiz ausīm vai sasiešanai aiz galvas. Ir pierādīta sejas masku efektivitāte, Covd-19 izplatības ierobežošanai, tādēļ prioritāri aizsardzībai ir jāizvēlas medicīniskā vai higiēniskā sejas maska. Tai skaitā darba devējiem, kas nodrošina pakalpojumu sniegšanu tur, kur pulcējas liels skaits cilvēku (tirdzniecības vietās, kultūras pasākumu vietās, kā arī sabiedriskajā transportā) darbinieku aizsardzībai primāri būtu jāizvēlas sejas maskas. Nepieciešamības gadījumā, ja nav pieejamas sejas maskas vai arī to lietošana izsauc būtiskas veselības problēmas, persona aizsardzībai var lietot sejas vairogus.  **2.** Tāpat noteikumos Nr.360 ir jānosaka personu loks, kas var nelietot mutes un deguna aizsegus. Mutes un deguna aizsegus var nelietot bērni līdz 13 gadu vecumam, kas atbilst arī PVO rekomendācijām par mutes un deguna aizsegu lietošanu. Tāpat atbilstoši starptautisko organizāciju ieteikumiem ir jāparedz, ka personas ar īpašām vajadzībām, proti acīmredzamiem kustību traucējumiem (piemēram persona nevar pakustināt roku) vai psihiskās veselības traucējumiem, kuru rezultātā personai trūkst spēju vai iemaņu mutes un deguna aizsega lietošanai, mutes un deguna aizsega lietošana nav jāpieprasa. Savukārt alkohola vai citu apreibinošo vielu ietekme nav pamats mutes un deguna aizsega nelietošanai. Tāpat arī nav zinātniska pamatojuma, ka mutes un deguna aizsega lietošana var pasliktināt cilvēku ar elpošanas ceļu, sirds asinsvadu slimībām vai citām hroniskām slimībā veselības stāvokli. Ja persona nevar lietot medicīnisko vai nemedicīnisko sejas masku, ir iespēja izmantot arī sejas vairogu. Sejas vairogus var izmantot arī personas ar runas traucējumiem.  Tāpat mutes un deguna aizsegu var nelietot persona, kas ir slimojusi ar Covid-19 un izveseļojusies. Nav precīzu pierādījumu, cik noturīga ir imunitāte pēc Covid-19 pārslimošanas, bet aplēses liecina, ka 6 mēnešu laikā pēc pārslimota Covid-19 atkārtoti inficēties ar SARS-*COV*2 praktiski nav iespējams. Ņemot vērā minēto tiek noteikts, ka, ja persona uzrādot antivielu laboratoriskās izmeklēšanas rezultātus un izrakstu no pacienta slimības vēstures var pierādīt, ka ir pārslimojusi Covid-19 pēdējo 6 mēnešu laikā un šo faktu apliecina ārsta izsniegta izziņa, persona var nelietot mutes un deguna aizsegu.  Taksometros un vieglajos automobiļos, ar kuriem veic pasažieru komercpārvadājumus, tāpat kā sabiedriskajos transportlīdzekļos ir liela pasažieru apmaiņa un ierobežotas iespējas distancēties, kas rada paaugstinātus saslimšanas riskus gan transportlīdzekļa vadītājam, gan pasažieriem. Šajā ziņā pasažieru komecpārvadājumi ar taksometru un vieglo automobili ir pielīdzināmi sabiedriskā transporta pārvadājumiem. Daļā transportlīdzekļu jau šobrīd priekšējās sēdvietas ir nodalītas no aizmugurējām ar fizisku barjeru, tādēļ tajos nav obligāti nepieciešams lietot mutes un deguna aizsegus. Tādēļ nepieciešams noteikumu Nr.360 6.3.1 punktu papildināt arī ar nosacījumu, ka mutes un deguna aizsegi jālieto arī taksometrā vai vieglajā automobilī, ar kuru veic pasažieru komercpārvadājumus gan vadītājam (kas nav nodalīti ar barjeru no pasažiera), gan pasažierim.  **3.** Tāpat arī noteikumos Nr.360 tiek veikts precizējums, nosakot to, ka mutes un deguna aizsegus sabiedriskās vietās - tirdzniecības vietās, muzejos, izstādēs utml. lieto telpās, bet to lietošana nav obligāta ārtelpās.  **4.** Savukārt attiecībā uz publiskiem pasākumiem, kas tiek organizēti muzejos, bibliotēkās, kultūras centros, izstāžu zālēs, brīvdabas estrādēs, teātru ēkās, koncertzālēs, kinoteātros, kongresu un konferenču centros un ar minētajām vietām saistītajās ārtelpās, noteikumu projektā paredzēts nosacījums, ka, ja pasākuma laikā apmeklētāji atrodas fiksētās, personalizētās sēdvietās, mutes un deguna aizsegs nav jālieto. Ejot uz sēdvietu vai atstājot sēdvietu, persona ievēro divu metru distancēšanās nosacījumus.  **5.** Kā liecina SPKC pēdējā laika pieredze strādājot ar uzliesmojumiem izglītības iestādēs, vadoties pēc līdzšinējas procedūras nav iespējams nodrošināt pietiekami operatīvu kontaktpersonu, kas saistītas ar uzliesmojumu izglītības iestādē, informēšanu. Šobrīd SPKC sazinoties ar izglītības iestādi, apzina ar konkrēto uzliesmojumu saistītas kontaktpersonas un informācija par konstatētajām kontaktpersonām tiek nodota ģimenes ārstiem, paredzot to, ka ģimenes ārsts savā pārziņā esošās kontaktpersonas informēs par mājas karantīnas ievērošanu. Tā kā ne vienmēr ir iespēja pietiekami ātri sazināties ar ģimenes ārstiem, kā arī ģimenes ārstus nevar sazvanīt brīvdienās un izejamās dienās, informācija kontaktpersonām netiek nodota pietiekami operatīvi. Tādēļ noteikumos Nr.360 ir jāiekļauj regulējums, lai veicinātu operatīvāku saziņu ar izglītības iestādē konstatētajām kotaktpersonām. Epidemioloģiskās drošības likums paredz to, ka izglītības iestādes vadītājs tiek iesaistīts pretepidēmijas pasākumu organizēšanā izglītības iestādē. Viens no svarīgākajiem pretepidēmijas pasākumiem ir kontaktpersonu apzināšana un informēšana par nepieciešamību ievērot mājas karantīnu. Kontaktpersonu, kas saistītas ar uzliesmojumu izglītības iestādē, informēšanu visoperatīvāk var veikt izglītības iestādes ietvarā, ja to nodrošina iestādes atbildīgā persona. Lai nodrošinātu operatīvāku kontaktpersonu informēšanu ir jāveic grozījumi noteikumos Nr.360, paredzot to, ka SPKC epidemiologi informē izglītības iestādes vadību par izglītības iestādē noteiktajām kontaktpersonām, kā arī sniedz rekomendācijas mājas karantīnas ievērošanai. Savukārt izglītības iestādes vadītājs iepriekš minēto informāciju nodod SPKC noteiktajām kontaktpersonām.  **6.** Pašlaik spēkā esošie noteikumi Nr.360 nosaka, ka no 2020.gada 26.oktobra līdz 30.oktobrim izglītības iestādēs vispārējās pamatizglītības programmas un vispārējās vidējās izglītības programmas apguve 7.–12. klasē notiek attālināti. Šo nosacījumu nepiemēro sociālai korekcijas iestādei “Naukšēni”. Tātad pašlaik šāda mācību norises organizācija minētajā laika periodā attiecas arī uz speciālās izglītības iestādēm. Tomēr, ņemot vērā minēto iestāžu darbības īpatnības, izglītojamo ikdienas gaitu raksturu (*tā bieži vien nav izplatīta dažādu plašā spektra aktivitāšu apmeklēšana plašā teritoriālā izvietojumā*) un vajadzības pēc noteiktiem ikdienas atbalsta pasākumiem (*piemēram, veselības stāvokļa dēļ*), šīm izglītības iestādēm vismaz pašlaik nebūtu jāparedz, ka mācību process minētajā klašu grupā obligāti jānodrošina attālināti, kamēr vien to pieļauj epidemioloģiskā situācija konkrētajā pašvaldības administratīvajā teritorijā. Attiecīgi pašvaldība, izvērtējot konkrēto situāciju un arī iespējas sniegt nepieciešamo ikdienas atbalstu izglītojamo vecākiem, var lemt par rīcību, kā organizēt mācību procesu. Ņemot vērā minēto, noteikumu projektā ietverts attiecīgs regulējums.  **7.** Pašlaik spēkā esošā noteikumu Nr.360 redakcija nosaka, ka no 2020.gada 17.oktobra līdz 6.novembrim interešu izglītības un profesionālās ievirzes izglītības programmu apguve notiek attālināti, izņemot atsevišķus specifiskus gadījumus. Minēto aktivitāšu ietvaros nerīko publiskus un privātus pasākumus (tai skaitā nedodas uz citu pašvaldību administratīvajām teritorijām), kuros piedalās izglītojamie un personas no citas grupas, klases vai kolektīva. Ierobežojumi noteikti ar mērķi, lai mazinātu un izslēgtu dažādu atsevišķu grupu krustošanos un tādējādi pārtrauktu vai mazinātu Covid-19 infekcijas izplatīšanās iespējas.  Minētajā ierobežojumā nepieciešams veikt precizējumus, jo interešu izglītības programmu apguve klātienē ir pilnībā iespējama, arī nepārkāpjot grupu, klašu vai kursu nekrustošanās nosacījumu – tā var notikt vienas grupas, klases vai kursa ietvaros, kas jau ikdienas mācību procesā izglītības iestādē darbojas kā vienots kopums esošā regulējuma izpratnē.  Minētais ir attiecināms gan uz gadījumiem, kad interešu izglītības programma tiek īstenota uz vietas izglītības iestādē, gan arī uz gadījumiem, kad programmas specifikas dēļ to īsteno programmas ietvaros ārpus izglītības iestādes tās pašas administratīvās teritorijas ietvaros (piemēram, peldētapmācība peldbaseinā vai slidotapmācība ledus hallē).  Tāpat jāparedz nosacījums, ka interešu izglītības un profesionālās ievirzes programmu var apgūt klātienē individuāli, tai skaitā kopā ar personu no vienas un tās pašas mājsaimniecības (piemēram, citu ģimenes locekli – māsu vai brāli), ar ko tāpat izglītojamais ir saskarsmē, un nav nozīmes, vai tie satiekas arī nodarbībā vai tikai mājās pēc savām ikdienas gaitām. Šāds pat nosacījums attiecināms uz individuālām sporta treniņu nodarbībām. Ņemot vērā minēto, noteikumu projektā ietverts attiecīgs regulējums.  **8.** Kā liecina līdzšinējā pieredze, mēdz būt situācijas, kad persona, kas nav Latvijas valstspiederīgais un kurai ir noteikta diagnoze Covid-19, vēlas doties uz savu mītnes zemi ar savu privāto automašīnu vai specializēto transportlīdzekli. Ņemot vērā to, ka šādā veidā citas personas netiek pakļautas inficēšanās riskam, nav pamata šīs personas aizturēt. Tādēļ nepieciešams veikt izmaiņas esošajā regulējumā, paredzot to, ka personas, kam ir apstiprināta diagnoze Covid-19 var pamest noteikto uzturēšanās vietu, lai ar personīgo vai specializēto (piemēram, sporta komandas transports, čarterreiss utt.) transporta līdzekli dotos uz savu mītnes zemi. Par uzturēšanās vietas pamešanu ir jāinformē ārstējošais ārsts, bet ja tāda nav, tad jāinformē SPKC, lai varētu veikt izmaiņas inficēto personu reģistrācijā. Minētajām personām tiešā ceļā ir jādodas uz mītnes zemi, viņas nedrīkst nonākt ciešā kontaktā ar citām personām un atrasties sabiedriskās vietās, piemēram veikalā utml.  Pie šādiem gadījumiem var minēt, piemēram, sporta komandas dalībnieku, kam noteikta Covid-19 diagnoze un persona vēlas nekavējoties doties uz mītnes zemi. Šādos gadījumos laika posms no diagnozes noteikšanas un personas izceļošanas var būt ļoti īss. Ņemot vērā, ka ārstējošajam ārstam ir pienākums novērot ar Covid-19 saslimušo personu, ārstam par aizbraukšanas faktu ir jāsaņem informācija.  **9.** Tā kā ne tikai ģimenes ārsts var izdot personai izziņu, ka persona ir slimojusi ar Covid-19 un izveseļojusies, bet šādu apliecinājumu var izsniegt arī ārstējošais ārsts slimnīcā, ir jāveic izmaiņas noteikumos, paredzot, ka izziņu, ka persona var neievērot pašizolāciju, jo jau ir pārslimojusi Covid-19, var izdot ārsts, pamatojoties uz dokumentāriem pierādījumiem. Nav precīzu pierādījumu, cik noturīga ir imunitāte pēc Covid-19 pārslimošanas, bet aplēses liecina, ka 6 mēnešu laikā pēc pārslimota Covid-19 atkārtoti inficēties ar SARS-*COV*2 praktiski nav iespējams. Ņemot vērā minēto tiek noteikts, ka, ja persona var pierādīt, ka ir pārslimojusi Covid-19 pēdējo 6 mēnešu laikā un šo faktu apliecina ārsta izsniegta izziņa, persona var neievērot pašizolāciju.  **10.** Noteikumu Nr. 360 37.14. apakšpunkts paredz, ka Eiropas Savienības ārējās robežas caur robežšķērsošanas vietām no/uz SPKC tīmekļvietnē publicētajām valstīm, kurās ir reģistrēta tāda Covid-19 infekcijas izplatība, kas var radīt nopietnu sabiedrības veselības apdraudējumu, var Eiropas Savienības valstu transplantācijas centru pārstāvji, kuriem ir Nacionālā Transplantācijas koordinācijas dienesta uzaicinājums.  Eiropas Savienības valstis savstarpēji sadarbojas *Eurotransplant, Scandiatransplant* un *FOEDUS* tīklos, un nepieciešamības gadījumā apmaiņa ar donoru orgāniem (ja donora orgāni netiek izmantoti donora izcelsmes valstī) starp transplantācijas centriem notiek šo tīklu ietvaros, un donoru orgāni tiek transportēti tikai uz Eiropas Savienības valstu transplantācijas centriem.  Ņemot vērā minēto, nepieciešams veikt precizējumus noteikumos Nr. 360, svītrojot 37.14. apakšpunktu un vienlaikus papildinot noteikumus Nr.360 ar jaunu punktu attiecībā uz Eiropas Savienības valstu transplantācijas centru pārstāvju, došanos pēc donoru orgāniem uz Latvijas slimnīcām.  Vienlaikus, ņemot vērā to, ka apmaiņu ar donoru orgāniem jāveic ļoti operatīvi, lai transplantācijas operācija būtu veiksmīga (*atbilstoši transplantaloģijas praksei donora orgāni ir derīgi strikti noteiktu laiku (sirds – līdz 3 stundām, aknas – līdz 6-8 stundām, nieres – līdz 24 stundām)*), kā arī, lai nodrošinātu Covid-19 infekcijas izplatīšanās novēršanu Latvijas ārstniecības iestādēs transplantātu sagatavošanas un transportēšanas laikā, Noteikumu projektā nepieciešams noteikt, ka Eiropas Savienības valstu transplantācijas centru pārstāvjiem nav jāatrodas 10 dienu pašizolācijā, kā arī jāparedz piesardzības pasākumi, kas tiem jāievēro. Tā kā transplantātu sagatavošana notiek ārstniecības iestādēs, noteikumos Nr.360 būtu nosakāms, ka minētajām personām jāievēro ārstniecības iestādes noteiktos piesardzības pasākumus, kā arī tās nepakļauj citas personas inficēšanās riskam un neveido tiešus kontaktus ar citiem cilvēkiem, ja no tiem var izvairīties.  Saskaņā ar klīnisko universitāšu slimnīcu sniegto informāciju, minētās slimnīcas saskaras ar situācijām, kad operatīvai un neatliekamai medicīniskās palīdzības sniegšanai pacientiem sarežģītos, dzīvībai bīstamos un neatliekamos gadījumos ir nepieciešams klātienē saņemt ārvalstu speciālistu profesionālās konsultācijas. Tās, piemēram, ir gan operāciju veikšana, gan pacientu konsultēšana par medicīniskajām iekārtām. Līdz ar to nepieciešams noteikumos Nr.360 iekļaut tiesību normas attiecībā uz iespēju klīniskām universitātes slimnīcām uzaicināt speciālistus, kas ir Eiropas Savienības dalībvalstu piederīgie un kuru profesionālās kompetences klātienē ir nepieciešamas, lai nodrošinātu ārstniecības procesa nepārtrauktību dzīvībai bīstamās situācijās un minētais pakalpojums ir sniedzams neatliekami. Vienlaikus, ņemot vērā, ka speciālistu pakalpojumi ir saņemami neatliekamā kārtā, nepieciešams noteikt, ka minētiem speciālistiem nav jāievēro pašizolācija. Tomēr, ņemot vērā to, ka speciālisti savus pakalpojumus sniedz ārstniecības iestādēs, ir nepieciešams noteikt piesardzības pasākumus, paredzot, ka minētie speciālisti:  - ievēro ārstniecības iestādes noteiktos piesardzības pasākumus,  - nepakļauj citas personas inficēšanās riskam un neveido tiešus kontaktus ar citiem cilvēkiem, ja no tiem var izvairīties,  - pakalpojumu klīniskās universitātes slimnīcā sniedz, ja pirms tam ir veikta laboratoriska Covid-19 diagnostika un izmeklējuma rezultāts ir negatīvs,  - viņiem nav novērojamas akūtas respiratoras infekcijas pazīmes.  Tādējādi Noteikumu projekts paredz veikt precizējumus esošajā regulējumā attiecībā uz noteiktajām prasībām Eiropas Savienības valstu transplantācijas centru pārstāvjiem, dodoties pēc donoru orgāniem, tai skaitā papildinot ar prasībām piesardzības pasākumiem, kas minētajiem pārstāvjiem jāievēro, kā arī iekļaut normatīvajā regulējumā prasības speciālistiem, kas Eiropas Savienības dalībvalstu pilsoņi un pastāvīgie iedzīvotāji un kuru profesionālās kompetences klātienē ir nepieciešamas klīniskās universitātes slimnīcām, lai nodrošinātu ārstniecības procesa nepārtrauktību dzīvībai bīstamās situācijās un minētais pakalpojums ir sniedzams neatliekami, vienlaikus nosakot minētajiem speciālistiem ievērojamos piesardzības pasākumus.  **11.** Šobrīd noteikumu Nr.360 58.2 punkts paredz to, ka Eiropas Savienības dalībvalstu pilsoņi un pastāvīgie iedzīvotāji, kuri šķērso Latvijas Republikas sauszemes robežu ar citām Eiropas Savienības valstīm var neievērot pašizolāciju, ja ieradušies bēru rīkošanai vai dalībai bērēs. Tā kā attiecināt šo izņēmumu attiecināt tikai uz personām, kas šķērso sauszemes robežu nav taisnīgi, tiek veikti grozījumi noteikumos Nr.360, lai paredzētu šo iespēju visām personām, kas ieradušās Latvijā bēru organizēšanai un rīkošanai. Noteikumu projekts paredz to, ka šīs personas apmeklē tikai sabiedriskās vietas, kas saistītas ar pašu bēru rīkošanu un norisi, kā arī apmeklējot šīs sabiedriskās vietas, persona lieto mutes un deguna aizsegu. Tāpat arī noteikumu projekts paredz to, ka šīs personas izvairās no tieša sakara ar citiem cilvēkiem, tai skaitā neapmeklē bēru mielastu. Saistībā ar šo grozījumu, nepieciešams precizēt arī noteikumu Nr.360 58.6 noteiktās prasības Valkas/Valgas izņēmumu gadījumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Slimību profilakses un kontroles centrs, Veselības inspekcija, VSIA “Paula Stradiņa klīniskā universitātes slimnīca”, SIA “Rīgas Austrumu klīniskā universitātes slimnīca”, VSIA “Bērnu klīniskā universitātes slimnīca”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz sabiedŗību kopumā, kā arī ārstniecības personām, kas klīniskās universitātes slimnīcās strādā ciešā kontaktā ar pacientiem, kā arī uz Eiropas Savienības valstu transplantācijas centru pārstāvjiem, kas veic transplantātu sagatavošanu Latvijas ārstniecības iestādē un transportēšanu uz mērķa valsti. visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana - Latvijas iedzīvotājiem, ieceļotājiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| |  | | --- | | **IV. Tiesību akta projekta ietekme uz spēkā esošo tiesību normu sistēmu** | | Projekts šo jomu neskar. | | |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc noteikumu projekta izstrādes paredzēts informāciju par veiktajiem grozījumiem ievietot Veselības ministrijas mājaslapā, kā arī paredzēts to elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekts šo jomu neskar. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Veselības ministre I. Viņķele

Vīza: valsts sekretārs D. Mūrmane-Umbraško

Feldmane 67876119

jana.feldmane@vm.gov.lv

1. https://www.who.int/publications/i/item/advice-on-the-use-of-masks-in-the-community-during-home-care-and-in-healthcare-settings-in-the-context-of-the-novel-coronavirus-(2019-ncov)-outbreak [↑](#footnote-ref-2)